钦定古今图书集成/明伦汇编/官常典/第566卷 > 王嗣宗
## 钦定古今图书集成/明伦汇编/官常典/第566卷 > 王嗣宗

按《宋史》本传：“嗣宗，字希阮，汾州人。曾祖同节，宝鼎令。
祖待价，汾州防御推官。父梦证，成州军事判官。嗣宗
少力学自奋，游京师，以文谒王祐，颇见优待。开宝八
年，登进士甲科，补秦州司寇参军。侍御史路冲知州
事，为政苛急，盗贼群起，嗣宗乘间极言其阙失，冲大
怒，系嗣宗于狱。又教无赖民被罪者讼嗣宗治狱枉”
滥，朝廷遣殿中丞王廷范按之，具获讼者诬罔状，嗣
宗乃得释。太宗征河东，嗣宗陈边事，召赴行在，就大
理寺丞通判睦州。改右赞善大夫，徙河州。太宗遣武
德卒潜察远方事，嗣宗械送京师，因奏曰：“陛下不委
任天下贤俊，猥信此辈以为耳目，臣窃不取。”太宗怒
其横，遣使械嗣宗下吏，削秩。会赦，复官，寻以秘书丞
通判澶州并河东西，植树万株，以固堤防。上言：“本州
榷酤斗量，校以省斗，不及七升，民犯法酿者三石以
上坐死，有伤深峻，臣恐诸道率如此制，望如自今并
准省斗定罪。”从之。入为三司开拆推官，以左正言充
河北转运副使。时边境用兵，崔翰为大将，嗣宗每以
苦言激其展效，就赐绯鱼。太宗将议亲征，嗣宗上疏
言“契丹必不至”之状，甚见嘉纳。改左司谏，赐白金千
两。入为度支判官，改驾部员外郎。妻病，夜抉本司署
门取药，为直官宋镐所发，坐罢职。顷之，出知兴元府，
徙京西转运使，又移河北，赐金紫。贝州骁捷卒五十
馀人谋窃发，嗣宗率吏悉擒之，优诏嘉奖，迁虞部郎
中，赐钱百万。至道初，移河东转运使，以为政暴率闻，
徙知耀州，又知同州，加比部郎中、淮南转运使、江浙
荆湖发运使。扬、楚间有窄家神庙，民有疾，不服药，但
竭致祀以徼福。嗣宗彻其庙，选名方刻石州门，自是
民风稍变。初，漕运经泗州浮桥，舟多覆坏，嗣宗徙置
城隅，遂获安济。又建议，“外任官奉薄，贪猥者或致丰
给，廉谨者终婴贫匮，请以公田均赐之。”就改职方郎
中。咸平三年，以漕运称职，就拜太常少卿。逾年，以右
谏议大夫充三司户部使，改盐铁使。尝与度支使梁
鼎、户部使梁颢同对，言曰：“国家经费甚繁，赋入渐少，
加以冗食者众，尤为耗蠹，所宜裁节。若用度不足，即
复重扰于民矣。况西、北二边未平，有馈运之烦，臣等
会议事可省者，愿条列以闻。”从之。明年，将郊祀，嗣宗
因条上应奉诸物以及工作，凡减杂物十万六千，省
工九万九千。又言：“计省条奏，事有可纪者，望令判使
一员，撰录送史馆。”诏以三司务繁，不当日有纂录，可
逐季录送。会罢三部使，改左谏议大夫，知通进银台
司，兼门下封駮事。出知并州，兼并代部署。州境有卧
龙王庙，每穷冬，阖境致祭。值风雪寒甚，老幼踣于道，
嗣宗亟毁之。转运使郑文宝上其政绩，有诏褒美。先
是，西边市马以给北边战士，有瘠弱者即送阙下，暑
月道远多死。嗣宗建议，以汾州地凉，接楼烦诸监，美
水草，请就牧放。从之。诏拜御史中丞。大中祥符间，真
宗告谒太庙，嗣宗立班失仪，因自首。真宗谓宪官当
守礼法，以其性粗略，不之责。加兼工部侍郎、权判吏
部铨。嗣宗刚果率易，无所畏惮，每进见，极谈时事，或
及人间细务。颇轻险好进，深诋参知政事冯拯之短，
遂结宰相王旦弟旭，使达意于旦以为助。旦疾其丑
行，因力庇拯，嗣宗大怒。知制诰王曾从妹适孔冕家，
闺门不睦。曾从东封至冕家，啜茗中毒，得良药乃解。
事已暴露，曾密疏方行大礼，愿罢推究。宰相亦以冕
先圣后，将有褒擢，乃隐其事。嗣宗独谓曾诬构，冕惧
反坐，乃求寝息。会愆雨，嗣宗请对，言：“孔冕为王曾所
讼，傥朝旨鞫问，加之锻炼，则冕终负冤枉。”又侯德昭
援赦叙绯，年考未满，以欺诈得之，非吏部令史自首，
亦无由知。公堂行首李永锡坐赃除名，复引充旧职寻送铨授令录。真宗亟召王旦等诘之，旦曰：“孔冕之
罪，朝议特为容隐，不令按问，诚非冤枉也。”德昭据吏
部奏验，乃行制命，及其首露，即已追夺。永锡先为县
吏，坐为本部节度市羊不输算，除名。及公堂阙人，李
沆以其魁梧，因选拟官复用为副行首。在省祗事四
年，陈牒乞班叙用，因复送铨。真宗曰：“止此乃致旱邪？”
嗣宗理屈，复以他辞侵旦，旦不与抗，乃已。明年十月，
嗣宗复请对，言：“去岁八月至今年十月不雨，宿麦不
登。及秋，兖、郓苦雨，河溢害稼，刑政有失，致成灾沴。孔
冕冤枉，播在人口，王曾尚居近班，愿示黜退，以正朝
典。臣请露章以闻。”真宗语王旦等曰：“曾实无罪，若嗣
宗上章，亦须裁处。”旦曰：“冕不善之迹甚众，但以宣圣
之后，不欲穷究，谓其冤枉，感伤和气，恐未近理。”赵安
仁曰：“今若再行按问，冕何能免罪”王钦若曰：“臣请审
问，嗣宗若再鞫冕，不能自隐，如何区处？”明日，嗣宗复
对，且谢前言之失。真宗亦优容之。其强妄多此类。将
祀汾阴，以永兴重地，思得大臣才兼文武者镇之，因
谓宰相曰：“嗣宗尝自言知武事，可授廉车，以当此任，
宜召问之。”嗣宗愿奉诏。即拜耀州观察使、知永兴军
府，真宗作诗赐之。时种放得告归山，嗣宗逆于传舍，
礼之甚厚。放既醉稍倨，嗣宗怒，以语讥放。放曰：“君以
手搏得状元耳，何足道也！”初，嗣宗就试讲武殿，搏赵
昌言帽，擢首科，故放及之。嗣宗愧恨，因上疏言：“所部
兼并之家，侵渔众民，凌暴孤寡，凡十馀族，而放为之
首。放弟侄无赖，据林麓樵采，周回二百馀里，夺编甿
厚利。愿以臣疏下放，赐放终南田百亩，徙放嵩山。”疏
辞及于诟辱，至目放为魑魅。真宗方厚待放，令徙居
嵩阳避之。四年，邠宁陈兴擅释劫盗，徙嗣宗知邠州
兼邠宁环庆路都部署。城东有灵应公庙，傍有山穴，
群狐处焉，妖巫挟之为人祸福，民甚信向，水旱疾疫
悉祷之，民语为之讳“狐”音。前此长吏皆先谒庙，然后
视事。嗣宗毁其庙，熏其穴，得数十狐，尽杀之，淫祀遂
息。徙知镇州，发边肃奸赃，肃坐贬。嗣宗尝言“徙种放
掘邠狐按边肃为去三害。”居二岁，召还，授枢密副使、
检校太保。寇准为使，嗣宗与之不叶，累表解职，授检
校太傅、大同军节度、知许州。嗣宗尝游是州，别墅在
焉，时人以为荣。移知河南府。天禧初，改感德军节度。
洛下讹言相惊，徙知陕州。再表请老，且求入觐，遣使
召还。郊祀，改静难军节度。既至阙下，病足不能朝谒，
乃求再知许州，不复议休退。寇准为相，素恶之，特命
以左屯卫上将军、检校太尉致仕。表求面辞，以足疾，
艰于拜起，特免舞蹈，许其子扶掖之，对数刻，赐钱百
万。还许下，准贬，朝议以嗣宗藩辅旧臣，特令月给奉
五十千。嗣宗尤睦宗族，抚诸侄如己子，著《遗戒》以训
子孙，勿得柝居。又令以《孝经》、弓剑、笔、砚置圹中。五年，
卒，年七十八。废朝，赠侍中，谥曰景庄，录其子二人、甥
二人官。嗣宗事三朝最为宿旧，所至以严明御下，尤
傲狠，务以丑言凌挫群类。为中丞日，常忿宋白、郭贽、
邢昺。七十不请老，屡请真宗敕其休致，又遣亲属讽
激之。及嗣宗晚岁，疾甚，犹享厚禄，徘徊不去。尝谓人
曰：“仆惟此一事，未能免物议。”众皆嗤之。嗣宗好为文，
而札尤甚，奉祀之岁，近臣皆为颂记，宰相以嗣宗所
撰，不足发挥盛德，虑为后所诮，乃不许刻石。所著有
《中陵子》三十卷。子尧臣。